TÁJÉKOZTATÓ

A DIPLOMAMUNKA KURZUS I-IV. ÉRTÉKELÉSÉRŐL

A **diplomamunka előkészítő kurzus I. és II.** érdemjegyét a témavezető ajánlja meg a hallgató számára, melyet a témavezetői adatlap (ADATLAP A TÉMAVEZETŐI JELLEMZÉSHEZ DIPLOMAMUNKA ELŐKÉSZÍTŐ KURZUS I. ÉS II.) kitöltésével tud megtenni. A hallgató ezeket a kurzusokat párhuzamosan, egy féléven belül is felveheti, ilyenkor a témavezető kurzusonként tölt ki és ad le témavezetői adatlapot/ a témavezető az I. és II. kurzusok értékelését leadhatja egy adatlapon is, de ebben az esetben pontosan fel kell tüntetni, mely kurzusokat értékeli.

A **diplomamunka előkészítő kurzus III.** során készül el a diplomamunka első formája, melyet a hallgató előbírálatra nyújt be. A témavezető ebben a kurzusban is értékeli a hallgató munkáját a témavezetői adatlap kitöltésével (ADATLAP A TÉMAVEZETŐI JELLEMZÉSHEZ DIPLOMAMUNKA ELŐKÉSZÍTŐ KURZUS III.), de a kurzus végleges érdemjegyének kialakításához az előbírálatot végző két opponens által adott érdemjegy is hozzájárul, így ennek a három jegynek az átlaga fogja megadni az indexbe bekerülő jegyet. Ezzel lezárul az előbírálatra benyújtott diplomamunka értékelése, a második körben beadott végleges diplomamunka elbírálását az első verzió minősége nem fogja befolyásolni.

A diplomamunka előkészítő kurzus III. során előbírálatra benyújtott diplomamunkát az opponensek a DIPLOMADOLGOZAT BÍRÁLATI LAP I. című adatlap kitöltésével tehetik meg.

A diplomadolgozatok értékelése az első opponensi véleményezés esetén három fő szempont köré csoportosul:

1. A diplomadolgozathoz felhasznált irodalom és az irodalomjegyzék értékelése.
2. A diplomadolgozat szerkezeti felépítésének, szerkesztésének és nyelvi érthetőségének értékelése.
3. A diplomadolgozat tartalmi értékelése.

Az egyes szempontok alatt alszempontokat adtunk meg táblázatba foglalva, melyek érdemjegyekkel (1-5) értékelendők. Az értékelés segítéséhez jellemeztük a legrosszabb (mikor elégtelen) és a legjobb minősítést (mikor jeles). Ezeknek a jegyeknek az átlagát kell feltüntetni az értékelőlap utolsó táblázatában (három fő szempontnak megfelelően). Ennek a három részeredménynek az átlaga határozza meg az opponensek által megajánlott érdemjegyet, a következők szerint:

1,51 – 2,5 megfelelt

2,51 – 3,5 közepes

3,51 – 4,5 jó

4,51 – 5,0 jeles.

Az érdemjegy mellett a bíráló – a korábban megszokotthoz hasonlóan – választ az alábbi három minősítés közül:

Védésre bocsájtható – ha az alszempontokra adott összes részjegy (mind a nyolc részjegy) ötös (pl.: még figyelmetlenségből adódó elütés, helyesírási hiba sincs benne). Ebben az esetben a diplomadolgozat jelen formájában, változtatás nélkül, jeles minősítéssel védésre bocsájtható.

Részleges átdolgozás – ha a dolgozat érdemjegye nem elégtelen és legalább egy részjegye a nyolc közül nem jeles, akkor a dolgozat részleges átdolgozás után bocsájtható védésre. Ebben az esetben a hallgatónak kötelező még egyszer bírálatra benyújtani a diplomadolgozatának javított formáját a vizsgaidőszakot követően megadott határidőre.

Teljes átdolgozás – ha a 3. A diplomadolgozat tartalmi értékelése című szempontot az opponens egyesre értékeli, akkor az opponens teljes átdolgozást kér. (A diplomadolgozat elégtelen minősítésére vonatkozóan a Tanrend ide vonatkozó részei adnak eligazítást.)

A **diplomamunka előkészítő kurzus IV.** során készül el a diplomamunka végleges formája, melyet a hallgató bírálatra nyújt be. A témavezető ebben a kurzusban is értékeli a hallgató munkáját a témavezetői adatlap kitöltésével (ADATLAP A TÉMAVEZETŐI JELLEMZÉSHEZ DIPLOMAMUNKA ELŐKÉSZÍTŐ KURZUS IV.), de a kurzus végleges érdemjegyének kialakításához a bírálatot végző két opponens által adott érdemjegy, a témavezetői értékelés és a diplomavédésen nyújtott teljesítményének értékelése is hozzájárul.

A diplomamunka előkészítő kurzus IV. során bírálatra benyújtott diplomamunkának az értékelését az opponensek a DIPLOMADOLGOZAT BÍRÁLATI LAP II. című adatlap kitöltésével tehetik meg. A diplomadolgozatok értékelésének a szempontjai az előbírálatban lévőkkel megegyezők, kiegészülve egy negyedik szemponttal, ami az opponens által javasolt változtatások minőségét értékeli:

1. A diplomadolgozathoz felhasznált irodalom és az irodalomjegyzék értékelése.
2. A diplomadolgozat szerkezeti felépítésének, szerkesztésének és nyelvi érthetőségének értékelése.
3. A diplomadolgozat tartalmi értékelése.
4. Az előbírálat során az opponens által javasolt változtatások végrehajtásának értékelése.

Az egyes szempontok alatt alszempontokat adtunk meg táblázatba foglalva, melyek érdemjegyekkel (1-5) értékelendők. Az értékelés segítéséhez jellemeztük a legrosszabb (mikor elégtelen) és a legjobb minősítést (mikor jeles). Ezeknek a jegyeknek az átlagát kell feltüntetni az értékelőlap utolsó táblázatában (a négy fő szempontnak megfelelően). Ennek a négy részeredménynek az átlaga határozza meg az opponensek által megajánlott érdemjegyet, a következők szerint:

1,51 – 2,5 megfelelt

2,51 – 3,5 közepes

3,51 – 4,5 jó

4,51 – 5,0 jeles.